# Minta Bosley Allen Trotman

Minta Bosley Allen Trotman (1875eko otsailaren 13a – 1949ko maiatzaren 3a)afroamerikar sufragista eta komunitateko liderra izan zen, eta rol nabarmena izan zuen "afroamerikarren gizarte-ongizatea eta herritarren parte-hartzea sustatzen", Brooklyn-en egindako lanaren bidez. Bere alaba, Catherine Allen Latimer, lehen liburuzain afroamerikarra izan zen New York-eko Liburutegi Publikoan.

## Bizitza

Minta Bosley Nashville-n jaio zen, Tennessee-n, 1875eko otsailaren 13an, John Beal Bosley (enpresaria) eta Catherine Harding Bosley-ren alaba bakarra. 1889tik 1893ra, Fisk Unibertsitatera joan zen, eta, geroago, New York-eko Gizarte Langintzako Eskolara.
1895ean, Henry W. Allen trenbideetako posta agentearekin ezkondu zen, eta hiru seme-alaba izan zituzten: Catherine (1896), Marian (1899) eta Henry (1903). 1903. urte amaiera aldera, Henry Allen tren istripu batean hil zen, eta Minta alargunak denbora eman zuen Europan bere seme-alabekin, 1908an Brooklyn-era (New York) bizitzera joan aurretik. Frantzian eta Alemanian igarotako denborak lagundu zuen haurren hezkuntza goiztiarrean –eta modu bikain askotan–, eta Catherine Allen-ek frantsesa zein alemana hitz egiten zuela adierazi zuten.
1911n, Minta, William Frederick Trotman-ekin ezkondu zen, W. E. B. Du Bois ordezkatzen zuen higiezinen agente nabarmena. Minta bera buru-belarri murgildu zen komunitatean, Koloreko Emakumeen Elkarte Nazionalean (NACW), Emakume Gazteen Elkarte Kristauan eta Brooklyn-go Hiri Ligan sartuta. Bi hamarkadatan, hitzaldiak eman, finantziazioa lortu, gidatu eta kanpaina egin zuen, hainbat kausa politiko eta sozialen alde. 1912an NACWren bilera nazionalean parte hartu zuen Addie Waites Hunton lagun eta kide sufragistarekin harreman estua eta aktiboa izan zuen. Minta Liga Urbanoko "Big Sister Club"-eko (Ahizpa nagusien Kluba) kide fundatzailea zen, eta hasierako presidenteak neskatoetan jartzen zuen arreta. Horretarako, herrialde osoan zehar zabal bidaiatu zuen, erakundearen izenean hitzaldiak emanez. 1917an emakumeek botoa irabazi zutenean, emakumeek bizitza zibikoan parte-hartze handiagoa izatearen alde lanean jarraitu zuen, Brooklyn-go Emakumearen Liga Zibikoren presidente gisa.
1927an, Bake eta Kanpo HarremanetarakoEmakumeen Nazioarteko Zirkuluaren batzorde exekutiboan lan egin zuen, eta, hein handi batean, New York-en egindako laugarren Biltzar Panafrikarraren antolaketaren arduraduna izan zen. Hunton eta Nina DuBois barne hartu zituen batzordeak.
Bere lan komunitarioa eta aktibistaz gain, Minta-k irmoki babestu zuen kultura eta ondare afroamerikarraren babesa eta sustapena. Berak aktiboki parte hartu zuen Frederick Douglass-en etxearen zaintzan, eta Afrikako arte herrikoiaren bildumagilea izan zen.
Minta Bosley Allen Trotman 1949ko maiatzaren 3an hil zen bihotzekoak jota. Senarra eta bi seme-alaba (Marian eta Henry) bizirik atera ziren. Catherine Allen Latimer aurreko urtean hil zen.

## Erreferentziak

* ↑ (Ingelesez) «Henry W. Allen and family» Tennessee Virtual Archive.
* 1 2 3 4 5 6 7 8 9 10 11 «Minta Bosley Allen Trotman | Alexander Street Documents» documents.alexanderstreet.com (Noiz kontsultatua: 2024-12-18).
* ↑ «Minta Bosley Trotman» The New York Times 4 May 1949.
* ↑ «Catherine Latimer: The New York Public Library's First Black Librarian» The New York Public Library.
* 1 2 3 4 5 6 Fernandez, Nancy Page. (2008). «Biographical Sketch of Minta Bosley Allen Trotman, 1875–1949 | Alexander Street, a ProQuest Company» Alexander Street.
* ↑ (Frantsesez) Ramdani, Fatma. (2015-03-26). «Afro-American Women Activists as True Negotiators in the International Arena (1893-1945)» European Journal of American Studies 10 (10–1) doi:10.4000/ejas.10646. ISSN 1991-9336..
* ↑ «Biographical Sketch of Minta Bosley Allen Trotman | Alexander Street, part of Clarivate» search.alexanderstreet.com (Noiz kontsultatua: 2024-12-18).
* Datuak: Q66691286